গোপন সূত্রে খবর পেয়ে ডাউন কাঞ্চনজঙ্ঘা এক্সপ্রেসের জেনারেল কামরা থেকে ১০৭টি বিষধর সাপ উদ্ধার করল মালদা জিআরপি। 

এই বিষয়ে অন্যান্য খবর

ভুল লোককে কামড়েছে, হাসপাতালে গিয়ে টের পেল সাপ


শনিবার বেলার দিকে মালদহ স্টেশনের ১ নম্বর প্লাটফর্মে ডাউন কাঞ্চনজঙ্ঘা এক্সপ্রেস ঢুকলে তল্লাশি শুরু করেন জিআরপি কর্মীরা। তখনই একটি সন্দেহজনক বড় ব্যাগ নজরে আসে তাঁদের৷ ব্যাগ খুলে দেখা যায়, ভিতরে ছোট ছোট পুঁটলি ও কৌটোয় রয়েছে প্রচুর সাপ৷ খবর দেওয়া হয় বন দফতরকে৷
দেখুন ভিডিও—
 

উদ্ধার হওয়া সাপগুলির মধ্যে রয়েছে প্রায় ৮৫টি লাউডগা, ২টি কিং কোবরা, ৮টি ইন্ডিয়ান কোবরা ও ১২টি পাহাড়ি চিতি৷ সাপগুলির বাজারমূল্য প্রায় কয়েক লক্ষ টাকা। এই সাপগুলির বিষ ওষুধ তৈরিতে কাজে লাগে। সেই সঙ্গে চামড়াও চড়া দামে বিক্রি হয়। তাই জন্যই পাচার করা হচ্ছিল বলে অনুমান বন দফতরের। তবে সাপ উদ্ধার হলেও কোনও পাচারকারীকে গ্রেফতার করতে পারেনি জিআরপি। উদ্ধার হওয়া সাপগুলিকে ফের জঙ্গলে ছেড়ে দেওয়া হবে বলে জানা গিয়েছে।